Նաթանիել Չալոբա

Նաթանիել Չալոբա (անգլ.՝ Nathaniel Chalobah, դեկտեմբերի 12, 1994(1994-12-12), Ֆրիթաուն, Սիերա Լեոնե), անգլիացի պրոֆեսիոնալ ֆուտբոլիստ։ Ներկայումս հանդես է գալիս Ուոթֆորդի և Անգլիայի ազգային հավաքականի կազմում։ Խաղում է հենակետային կիսապաշտպանի դիրքում։


== Ակումբային կարիերա ==


=== Չելսի ===
Չալոբան Չելսիի ակադեմիայի սան է։ Իր առաջին պայմանագիրը կնքեց 2012 թվականի հունվարին՝ 17 տարեկան դառնալուց հետո։ Օգոստոսի 31-ին Չալոբան մինչև 2013 թվականի հունվարը վարձավճարով միացավ Ուոթֆորդին։ Իր պրոֆեսիոնալ դեբյուտը նշեց սեպտեմբերի 18-ին՝ փոխարինման մտնելով Բրայթոն ընդ Հոուվ Ալբիոնի դեմ խաղում։ Հոկտեմբերի 23-ին Չալոբան հեռացվեց խաղադաշտ Կարդիֆ Սիթիի դեմ խաղում՝ ստանալով երկրորդ դեղին քարտը հանդիպման 72-րդ րոպեին։ Իր առաջին գոլը պրոֆեսիոնալ կարիերայում խփեց նոյեմբերի 17-ին՝ Վուլվսի դեմ խաղում։ Դեկտեմբերի 15-ին անգլիացին գոլ հեղինակեց Բարնլիի դեմ խաղում, իսկ հանդիպումն ավարտվեց 1-1 հաշվով։ 2013 թվականի հունվարի 2-ին Չալոբայի վարձավճարը երկարաձգվեց մինչև մրցաշրջանի ավարտը։ Այս մրցաշրջանում նա անցկացրեց 43 հանդիպում՝ դառնալով 5 գոլի հեղինակ։
2013 թվականի օգոստոսի 30-ին Չալոբան 5 տարով երկարաձգեց իր պայմանագիրը Չելսիի հետ։ Սեպտեմբերի 19-ին նա մինչև 2014 թվականի հունվարի 15-ը վարձավճարով տեղափոխվեց Նոթինգհեմ Ֆորեստ։ Իր դեբյուտը նշեց սեպտեմբերի 21-ին՝ Դոնկաստեր Ռովերսի դեմ խաղում։ Հոկտեմբերի 5-ին Չալոբան հեռացվեց խաղադաշտից Բրայթոն ընդ Հոուվ Ալբիոնի դեմ խաղում՝ ստանալով 2 դեղին քարտ։ Առաջին գոլը խփեց հոկտեմբերի 26-ին՝ Յովիլ Թաունի դեմ խաղում։ Նոթինգհեմի կազմում Չալոբան անցկացրեց 12 հանդիպում՝ դառնալով 2 գոլի հեղինակ։ 2014 թվականի հունվարի 16-ին անգլիացին վարձավճարով միացավ Միդլսբրոյին։ Իր միակ գոլը այս ակումբի կազմում խփեց ապրիլի 5-ին՝ Դերբի Կաունտիի դեմ խաղում։ Միդլսբրոյի կազմում Չալոբան անցկացրեց 19 հանդիպում՝ դառնալով 1 գոլի հեղինակ։
2014 թվականի սեպտեմբերի 1-ին Չալոբան կես տարվա վարձավճարով միացավ Բարնլիին։ Իր դեբյուտը Պրեմիեր Լիգայում նշեց սեպտեմբերի 28-ին՝ փոխարինման մտնելով Վեստ Բրոմվիչ Ալբիոնի դեմ խաղում։ Բարնլիի կազմում Չալոբան անցկացրեց ընդամենը 4 հանդիպում և 2015 թվականի հունվարի 22-ին մինչև մրցաշրջանի ավարտը վարձավճարով տեղափոխվեց Ռեդինգ։ Իր դեբյուտը նշեց հունվարի 27-ին՝ Միլուոլի դեմ խաղում։ Միակ գոլը ակումբի կազմում խփեց հունվարի 31-ին՝ Շեֆիլդ Ուենսդիի դեմ խաղում։ Ռեդինգի կազմում Չալոբան անցկացրեց 20 հանդիպում՝ դառնալով 1 գոլի և 2 գոլային փոխանցման հեղինակ։
2015 թվականի սեպտեմբերի 1-ին Չալոբան 1 տարվա վարձավճարով տեղափոխվեց Նապոլի։ Իր դեբյուտը նշեց հոկտեմբերի 1-ին՝ փոխարինելով Ալանին Եվրոպայի Լիգայի խմբային փուլի Լեգիա Վարշավայի դեմ խաղում։ Իր առաջին գոլը ակումբի կազմում խփեց դեկտեմբերի 10-ին՝ Եվրոպայի Լիգայի Լեգիա Վարշավայի դեմ երկրորդ խաղում։ Առաջին հանդիպումը Սերիա A-ում անցկացրեց 2016 թվականի հունվարի 6-ին՝ փոխարինելով Մարեկ Համշիկին Տորինոյի դեմ խաղում։ Նապոլիի կազմում Չալոբան անցկացրեց 9 հանդիպում՝ դառնալով 1 գոլի հեղինակ։
2016-17 մրցաշրջանում Չալոբան վերադարձավ Չելսի։ Իր դեբյուտը նշեց 2016 թվականի սեպտեմբերի 20-ին՝ փոխարինելով Միշի Բաչուայիին Անգլիայի լիգայի գավաթի Լեսթեր Սիթիի դեմ խաղում։ Առաջին հանդիպումը Պրեմիեր Լիգայում Չելսիի կազմում անցկացրեց հոկտեմբերի 1-ին՝ փոխարինելով Վիլյանին Հալլ Սիթիի դեմ խաղում։ Հոկտեմբերի 15-ին անգլիացին գոլային փոխանցում տվեց Վիկտոր Մոզեսին Լեսթերի դեմ խաղում՝ օգնելով իր թիմին հաղթել 3-0 հաշվով։ Չելսիի առաջին թիմի կազմում Չալոբան անցկացրեց 15 հանդիպում՝ դառնալով 1 գոլային փոխանցման հեղինակ և օգնելով ակումբին այս մրցաշրջանում հաղթել Պրեմիեր Լիգան։


=== Ուոթֆորդ ===
2017 թվականի հուլիսի 13-ին Չալոբան 5 տարվա պայմանագիր կնքեց Ուոթֆորդի հետ։ Իր առաջին հանդիպումը վերադարձից հետո անցկացրեց օգոստոսի 12-ին՝ Լիվերպուլի դեմ խաղում։ Սեպտեմբերի 26-ին՝ մարզման ժամանակ անգլիացին ստացավ ծնկի ծանր վնասվածք՝ բաց թողելով մոտ 8 ամիս։ Նա խաղադաշտ վերադարձավ 2018 թվականի մայիսի 13-ին՝ փոխարինելով Անդրե Գրեյին մրցաշրջանի վերջին՝ Մանչեսթեր Յունայթեդի դեմ խաղում։ 


== Միջազգային կարիերա ==
Չալոբան ներկայացրել է Անգլիան բոլոր տարիքային երիտասարդական հավաքականներում, և անցկացրել շուրջ 100 հանդիպում այս հավաքականների կազմում։ 2011 թվականի մայիսին նա Մ17 հավաքականի կազմում մասնակցեց Եվրոպայի առաջնությանը, սակայն Անգլիան դուրս մնաց կիսաեզրափակչից՝ 1-0 հաշվով պարտվելով Նիդերլանդներին։ Ամռանը Չալոբան որպես մինչև 17 տարեկանների հավաքականի ավագ մասնակցեց աշխարհի առաջնությանը՝ անցկացնելով 5 հանդիպում և գոլի հեղինակ դառնալով խմբային փուլի Ուրուգվայի դեմ խաղում։ 2012 թվականին Չալոբան մասնակցեց Եվրոպայի Մ19 առաջնությանը՝ անցկացնելով 4 հանդիպում և գոլ խփելով Խորվաթիայի դեմ խաղում։ Անգլիան դուրս մնաց մրցաշարի կիսաեզրափակչից՝ 1-2 հաշվով պարտվելով Հունաստանին։
Իր դեբյուտը Անգլիայի երիտասարդական հավաքականի կազմում Չալոբան անցկացրեց 2012 թվականի նոյեմբերի 13-ին՝ փոխարինելով Ջորդան Հենդերսոնին Հյուսիսային Իռլանդիայի դեմ խաղում։ 2013 թվականին նա Մ21 հավաքականի կազմում մասնակցեց Եվրոպայի առաջնությանը, սակայն Անգլիան դուրս մնաց խմբային փուլից՝ պարտվելով իր բոլոր խաղերում։ 2015 թվականի հունիսին Չալոբան մինչև 21 տարեկանների հավաքականի կազմում մասնակցեց Եվրոպայի առաջնությանը, սակայն Անգլիան կրկին դուրս մնաց խմբային փուլից։ 2016 թվականին նա Մ21 հավաքականի հետ հաղթեց Տուլոնի առաջնությունը։ 2017 թվականին Չալոբան երրորդ անգամ մասնակցեց Եվրոպայի Մ21 առաջնությանը՝ անցկացնելով 4 հանդիպում։ Անգլիան դուրս մնաց կիսաեզրափակչից՝ հետխաղյա 11-մետրանոցների հարվածաշարում պարտվելով Գերմանիային։
Անգլիայի ազգային հավաքական Չալոբան առաջին անգամ հրավիրվեց 2017 թվականի օգոստոսի 24-ին՝ Մալթայի և Սլովակիայի դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը ազգային հավաքականում նշեց 2018 թվականի հոկտեմբերի 15-ին՝ փոխարինելով Հարրի Վինքսին ՈՒԵՖԱ Ազգերի Լիգայի Իսպանիայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի մայիսի 1-ի դրությամբ


=== Միջազգային վիճակագրություն ===
2019 թվականի մայիսի 1-ի դրությամբ


== Նվաճումներ ==


=== Ակումբային ===
Չելսի

Պրեմիեր Լիգա. 2016–17


=== Միջազգային ===
Անգլիա Մ21

Տուլոնի առաջնություն. 2016


=== Անհատական ===
Անգլիայի երիտասարդական հավաքականների լավագույն ֆուտբոլիստ. 2013
Ֆուտբոլային Լիգայի ամսվա լավագույն ֆուտբոլիստ. մայիս 2013


== Ծանոթագրություններ ==


== Արտաքին հղումներ ==
Չալոբայի պաշտոնական Ֆեյսբուքի էջը
Չալոբայի պաշտոնական Տվիտերի էջը
Չալոբայի պաշտոնական Ինստագրամի էջը
Չալոբան transfermarkt-ում
Չալոբան soccerbase.com-ում
Չալոբան WhoScored.com կայքում
Չալոբան Ուոթֆորդի պաշտոնական կայքում Archived 2020-01-02 at the Wayback Machine.
Չալոբան Պրեմիեր Լիգայի պաշտոնական կայքում
Չալոբան ՈՒԵՖԱ-ի պաշտոնական կայքում
Չալոբան ՖԻՖԱ-ի պաշտոնական կայքում Archived 2019-04-08 at the Wayback Machine.
Չալոբան Անգլիայի ֆուտբոլի ասոցիացիայի կայքում